O treime din bugetul Capitalei ar urma să fie alocată proiectelor de infrastructură. Este principala destinaţie a banilor, pentru prima dată în mulţi ani. Primăria Generală a publicat proiectul de buget pentru 2019, estimat la 6,7 miliarde de lei.

Bugetul Bucureştiului ar fi cu un miliard de lei mai mare faţă de anul trecut. Cei mai mulţi bani sunt direcţionaţi către proiectele de dezvoltare a infrastructurii şi investiţii. Astfel, cu 370 de milioane de euro, şoferii ar trebui să circule mai lejer prin oraş odată cu lărgirea străzii Fabrica de Glucoză sau prin pasajele de la Ciurel şi Nicolae Grigorescu.

Tot la nivel de dorinţă, momentan, continuă şi în acest an lucrările de consolidare la cele 195 de clădiri încadrate în clasa I de Risc Seismic.

Subvențiile pentru căldură și transportul public vor ajunge anul acesta la 340 milioane euro.

Faţă de bugetul de anul trecut, proiectul publicat de Primăria Generală alocă spitalelor din oraş cu 30 de milioane de euro mai puţin.

Suma care va ajunge la Catedrala Mântuirii este de 2 milioane de euro, de apropae cinci ori mai mică.

În 2018, cei mai mulţi bani din bugetul Capitalei au mers către RADET şi fostul RATB.

Bugetul Capitalei pentru 2019: 1,4 miliarde de euro

Infrastructură şi investiţii: 370 de milioane de euro

- Lărgirea străzii Fabrică de Glucoză: 8,5 milioane euro

- Pasaj Ciurel: 11 milioane euro

- Pasaj Nicolae Grigorescu-Splai Dudescu: 3 milioane euro

- Modernizare Patinoar Flamaropol: 6 milioane de euro

- Continuarea programului de consolidare a clădirilor cu risc seismic: 38 de milioane de euro

Subvenții căldură și transport public: 340 milioane euro